Teslan toimitusjohtaja Elon Musk uskoo, että Teslan ajamisesta vapauttavaa teknologiaa sisältävät autot tulevat olemaan kaksi kertaa ihmisten ajamia autoja turvallisempia.

– Jos kirjoitat negatiivisen artikkelin, joka saa ihmiset luopumaan automaattisten kulkuneuvojen käyttämisestä, tapat ihmisiä, Musk sanoo.

Hän kommentoi asiaa ilmoittaessaan uudistuksista, joiden mukaan jatkossa automerkin valmistamiin autoihin halvempaa kolmosmallia myöten asennetaan teknologia, joka tulevaisuudessa vapauttaa kuljettajan ajamiselta. Autot tulevat käyttämään Teslan valmistamaa ohjelmistoa ja kulkuneuvosta sekä ympäristöstä tietoa keräävien tunnistimien määrää on lisätty. Aiemman yhden kameran sijasta ympäristöä kuvaa uusissa malleissa kahdeksan kameraa.

Musk sanoo, että maailmanlaajuisesti auto-onnettomuuksien määrä tippuisi puoleen, jos kaikki käyttäisivät Teslan teknologiaa. Asiantuntijoiden mukaan Muskin puheet ovat rohkeita ja ennenaikaisia niin pitkään, kunnes ajovapaat autot todella osoittautuvat ihmisten kuljettamia paremmiksi kaikissa olosuhteissa.

– Kun teknologia vakiintuu käyttöön, voimme odottaa laskua [liikenteestä johtuviin] kuolemantapauksiin, sanoo itsenäisiä kulkuneuvoja tutkiva tietotekniikan professori Raj Rajkumar Carnegie Mellon –yliopistosta.

– On liian ennenaikaista väittää toista. Teslan teknologian tiedetään olevan epätäydellistä.

Ainakin pikkukolarit ja peräänajot vähentyneet

Toukokuussa ohiolainen mies kuoli, kun hänen käyttämänsä Teslan S-malli ei havainnut valtatietä ylittävää puoliperävaunuyhdistelmää. Niin auto kuin kuljettajakaan eivät reagoineet tilanteeseen jarruttamalla ja auto törmäsi ajoneuvoon.

Toimitusjohtaja Muskin mukaan kuljettajaa auttava Autopilot-järjestelmä on jo osoittanut turvallisuutensa. Aiemmin tässä kuussa hän twiittasi järjestelmän olleen päällä Tesloissa yhteensä jo 222 miljoonan mailin (n. 360 miljoonan kilometrin) matkan, mihin sisältyy yksi vahvistettu kuolemantapaus. Yhdysvalloissa tiekuolleisuus oli vuonna 2014 noin 1,74 kuollutta sataa miljoonaa ajettua kilometriä kohden.

Vaikka tutkimusta ajovapaiden autojen turvallisuudesta ei ole vielä paljoa, niin tietokoneohjauksen on jo todettu parantavan ajoturvallisuutta. Tieturvallisuutta tutkivan instituutin mukaan peräänajot vähenivät alkuvuonna 27 prosenttia ja automaattinen jarruttaminen on puolittanut peruutusonnettomuudet. Vammautumiset ovat vähentyneet 60 prosenttia.

Korjattu 12:15: perävaunullinen traktori puoliperävaunuyhdistelmäksi ja moottoritie valtatieksi.

Lähteet: AP